ผู้จัดการ ตลท.แนะศึกษาข้อมูลความขัดแย้งสหรัฐ-อิหร่าน
ชี้ในวิกฤตมีโอกาส เพราะมีทั้งธุรกิจที่ได้รับผลกระทบ และกลุ่มที่ได้ประโยชน์ เฟ้นดี ๆมีหุ้นให้ผลตอบแทนจากเงินปันผลสูงถึง 3.7%
8 ม.ค. 2563

ชี้ในวิกฤตมีโอกาส เพราะมีทั้งธุรกิจที่ได้รับผลกระทบทางลบและกลุ่มที่ได้รับประโยชน์ เฟ้นดี ๆมีหุ้นให้ผลตอบแทนจากเงินปันผลสูงถึง 3.7%
นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย(ตลท.) กล่าวถึงสถานการณ์ความขัดแย้งระหว่างสหรัฐฯกับอิหร่านที่เกิดขึ้นว่า ขอให้นักลงทุนติดตามศึกษาข้อมูลและบทวิเคราะห์ เนื่องจากมองว่ายังเป็นโอกาสในการเข้าลงทุนช่วงวิกฤต เพราะมีทั้งกลุ่มธุรกิจที่ได้รับผลกระทบและกลุ่มที่ได้รับประโยชน์ นอกจากนี้ ตลาดหุ้นไทยถือว่ายังมีอัตราผลตอบแทนที่น่าสนใจหากเทียบกับตลาดพันธบัตรรัฐบาล
ทั้งนี้ ภาพรวมดัชนีตลาดหุ้นไทยในช่วงนี้ได้รับผลกระทบหลักจากปัจจัยใหม่ที่เข้ามา คือ สถานการณ์ความตึงเครียดในตะวันออกกลาง ซึ่งเป็นปัจจัยที่ไม่สามารถควบคุมได้
อย่างไรก็ตาม แม้หุ้นจะปรับตัวลงมาก แต่ก็เป็นโอกาสในการเข้าลงทุน เนื่องจากปัจจุบันสภาพคล่องทั่วโลกยังคงอยู่ในระดับสูง ขณะที่อัตราดอกเบี้ยอยู่ในระดับต่ำ โดยจะเห็นจากอัตราผลตอบแทนพันธบัตรรัฐบาลไทยอยู่ที่เพียง 1.3% ถือว่าต่ำที่สุดเป็นประวัติการณ์ ซึ่งหากมีการวิเคราะห์เลือกหุ้นที่ให้เงินปันผลดีก็อาจจะทำให้ได้รับอัตราผลตอบแทนจากเงินปันผลสูงถึง 3.7%
สำหรับปี 2562 ผ่านมา ตลาดหุ้นไทยปรับขึ้นได้เพียง 1% แต่หากมองผลตอบแทนโดยรวม คือ หากรวมกับค่าเงินบาทที่แข็งค่าขึ้นนั้น นักลงทุนต่างชาติจะได้รับผลตอบแทนสูงถึง 8-9% ขณะที่คาดว่าเงินทุนต่างชาติมีโอกาสที่จะไหลกลับเข้ามายังตลาดหุ้นไทย โดยในช่วงต้นปีนี้สัดส่วนการถือครองหุ้นไทยของต่างชาติปรับเพิ่มขึ้นมาอยู่ที่ประมาณ 30% ใกล้เคียงค่าเฉลี่ย 10 ปี จากในช่วงปลายปีก่อนอยู่ที่ 28-29%